32004R0668
L 112/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 668/2004 НА КОМИСИЯТА
от 10 март 2004 година
за изменение на някои приложения към Регламент (ЕО) № 1774/2002 на Европейския парламент и на Съвета, по отношение вноса от трети страни на странични животински продукти
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1774/2002 на Европейския парламент и на Съвета от 3 октомври 2002 г. относно установяване на здравни правила относно странични животински продукти, непредназначени за консумация от човека (1), последно изменен с Регламент (ЕО) № 808/2003 на Комисията (2), и по-специално член 28, параграф втори, член 29, параграф 3 и член 32, параграф 1,
като има предвид, че:
(1)
Регламент (ЕО) № 1774/2002 предвижда възможността за внос в Общността на някои преработени продукти, които могат да се използват за производството на фуражни суровини и на храна за домашни любимци, дъвчащи предмети за кучета и технически продукти, при условие че те отговарят на изискванията на посочения регламент.
(2)
Придържайки се към становището на Научния ръководен комитет от 10 и 11 май 2001 г. относно безопасността на колагена, е целесъобразно да се предвидят специфичните хигиенни условия, които следва да се прилагат при третирането и търговията с колаген, който може да се използва за производството на фуражни суровини. Приложение VII към Регламент (ЕО) № 1774/2002, което определя специфичните хигиенни изисквания за третирането и пускането на пазара на преработен животински протеин и други преработени продукти, които могат да се използват като фуражни суровини, следва да бъде съответно изменен.
(3)
Приложение VIII към Регламент (ЕО) № 1774/2002 определя изискванията за пускането на пазара на храна за домашни любимци, дъвчащи предмети за кучета и технически продукти. Необходимо е да се измени това приложение, за да се внесат някои технически изменения за включване на изискванията за маркировка, предвидени в член 28 от посочения регламент за страничните продукти, предназначени за храна за домашни любимци, получени от животни, които са обработени с определени вещества, и да се изяснят изискванията за внос, приложими за мастните производни и за някои преработени продукти, свързани с производството на храна за домашни любимци, познати като „овкусители“. Затова приложение VIII следва да бъде съответно изменено.
(4)
Приложение Х към Регламент (ЕО) № 1774/2002 определя образец на здравен сертификат за внос от трети страни на някои странични животински продукти и продукти, получени от тях. Необходимо е това приложение да се измени, за да се създадат допълнителни образци на сертификати за внос, и да се извърши преглед на съществуващите образци, за да се направят някои технически изменения, в това число и съображения, свързани със здравето на животните. Затова приложение Х следва да бъде съответно изменено.
(5)
Приложение ХI към Регламент (ЕО) № 1774/2002 определя списъка на третите страни, от които държавите-членки могат да разрешават вноса на странични животински продукти, които не са предназначени за консумация от човека. За постигане на по-голяма яснота в законодателството на Общността, тези списъци в близко бъдеще следва да се обобщят и обединят със списъците на страните, от които е разрешено на държавите-членки да внасят продукти от различни животински видове, които вече са определени, съгласно законодателството на Общността, за целите на опазване на общественото здраве и здравето на животните. Целесъобразно е, междувременно да се пояснят и актуализират позоваванията на тези списъци, направени в приложение ХI, затова приложение ХI следва да бъде съответно изменено.
(6)
Предвидените в настоящия регламент мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Изменения към Регламент (ЕО) № 1774/2002
Приложения I, VII, VIII, Х и ХI към Регламент (ЕО) № 1774/2002 се изменят в съответствие с приложението към настоящия регламент.
Член 2
Влизане в сила и прилагане
Настоящият регламент влиза в сила на третия ден след публикуването му в Официален вестник на Европейския съюз.
Прилага се от 1 май 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 март 2004 година.